Freistoot (Prowins)

Det **Freistoot Prowins** (üüb Ingels: *Free State Province*, üüb Sesotho: *Freistata*, üüb Afrikaans: *Vrystaat Provinsie*) as ian faan dön njüügen prowinsen faan Süüdaafrika. At prowins leit amanbi uun a maden faan't lun. Uun a nuurd leit det Gauteng Prowins, uun a nuurduast det Mpumalanga Prowins, uun a uast det KwaZulu-Natal Prowins, uun a süüduast Lesotho, uun a süüd det Uastkap Prowins, uun a waast det Nuurdkap Prowins an uun a nuurdwaast det Nuurdwaast Prowins. Det hee 2.745.590 lidj (2011). At hoodsteed faan’t prowins as Bloemfontein.

## Geografii
At prowins leit twesken dön Oranje an Vaal struumer. Det leit üüb at huuchveld, det grat huuch flaaklun, diarüüb en grat dial faan't banenlun uun Süüdaafrika leit. Uun a waast faan a Freistoot as't lun fleek an hee det ei föl buumer of öler plaanten, man at auerbliiwsel faan't prowins hee ütjdeenet greden. At jaft tau skööl faan berger tu a grens mä Lesotho, a Witteberger an a Rooiberger. Uun a Rooiberger leit det iansig Natschunaalpark uun't prowins, de Golden Gate Huuchlun Natschunaalpark.

### Diarten
* Uun a süüd faan't prowins san witjstört gnuus (*Connochaetes gnou*) an springboken (*Antidorcas*) tu finjen. 
* Uun a nuurd faan't prowins san kudus, Süüdaafrikoons küantiloopen (*Alcelaphus caama*), süüdelk witj nööshurner (*Ceratotherium simum simum*) an büfler tu finjen. 
* Uun det Soetdoring Natüürreserwaat nai bi Bloemfontein san wilj kaater, witjstört gnuus (*Connochaetes gnou*), seebras, eelenantiloopen (*Taurotragus oryx*), witj nööshurner an wiljhünjer (Lycaon) tu finjen. 

### Steeden

Dön tjiin gratst steeden uun't prowins san:

### Iindialing faan Ferwalting

At prowins hee ian steed-munisipaliteet (Mangaung) an fjauer distrikt-munisipaliteeten:
* Fezile Dabi (Hoodsteed: Sasolburg)
* Lejweleputswa (Hoodsteed: Welkom)
* Thabo Mofutsanyana (Hoodsteed: Phuthaditjhaba)
* Xhariep (Hoodsteed: Trompsburg)

## Befölkring
Det letst folksteeling wiar uun't juar 2011. Efter a resultooten hee't prowins 2.745.590 lidj: 1.416.623 faan a lidj san wüfhööd an 1.328.967 san karmen.

### Spriiken

Efter't folksteeling uun't juar 2001, 64,4 % faan a lidj uun't prowins snaaket Sotho (*Sesotho*), 11,9 % Afrikaans, 9,1 % Xhosa (*IsiXhosa*), 6,8 % Tswana (*Setswana*), 5,1 % Zulu (*IsiZulu*), 1,4 % Ingels an 0,4 % Süüd-Ndebele. Efter det letst folksteeling, uun't juar 2011, snaaket 64,2 % faan a lidj Sotho (↓ 0,2 %), 12,7 % Afrikaans (↑ 0,8 %), 7,5 % Xhosa (↓ 1,6 %), 5,2 % Tswana (↓ 1,6 %), 4,4 % Zulu (↓ 0,7 %), 2,9 % Ingels (↑ 1,5 %) an 0,4 % Süüd-Ndebele.

## Histoore
At prowins wurd 1994 grünlaanjen, üüs det Oranje-Freistoot Prowins mä a *[[Bantustan|bantustan]]* QwaQwa an dial faan't *bantustan* Bophuthatswana tuplaanjen wurd.

## Politiik

Det *Free State Provincial Legislature* as at parlament faan't prowins. Det weelet at kabinet an a premier-minister faan't prowins faan't partei of koalitschuun, wat dön miast lasmaaten uun't parlament hee. A premier-minister faan't prowins sant 2018 as Sisi Ntombela faan det *African National Congress* (ANC). Det ANC as sant 1994 det starkst partei uun't parlament.

Dön ual premier-ministern san: Ace Magashule (2009-2018), Beatrice Marshoff (2004-2009), Winkie Direko (1999-2004), Ivy Matsepe-Casaburri (1996-2004), Mosiuoa Lekota (1994-1996).

## Wiartskap
At prowins hed uun't juar 2016 en BIP faan 217.849 miljuunen Rand, wat 5 % faan't BIP faan Süüdaafrika as. A berigbau as en wichtig industrii uun't prowins: gul, diamanten an kööl wurd ufbaut. At lunwiartskap as uk en wichtig sektoor faan't wiartskap.

## Kwelen